Virallinen lehti nro C 354 , 19/11/1998 s. 0004



KIRJALLINEN KYSYMYS E-0117/98 komissiolle esittäjä(t): Thomas Megahy (PSE) (30. tammikuuta 1998) Aihe: Anglosaksisten maiden mittajärjestelmä edelleen käytössä Yhdistyneessä kuningaskunnassa Britannian mittajärjestelmäyhdistyksen (British Weights and Measures Association) teettämä tutkimus osoitti äskettäin, että 74 % brittiläisistä käyttää edelleen mieluummin anglosaksisten maiden mittajärjestelmää. Vain 19 % pitää SI-järjestelmää ¨parempana jokapäiväisessä käytössä¨. Yli puolet alle 24-vuotiaista ihmisistä, jotka ovat sentään koko kouluajan käyttäneet SI-järjestelmää, käyttävät mieluummin anglosaksista järjestelmää jokapäiväisessä elämässä. Vain 7 % väestöstä kannattaa SI-järjestelmän pakollista ja yksinomaista käyttöä pakkauksissa. Uskooko komissio, että on oikein ajaa läpi järjestelmä, jolla ei ole merkittävää yleistä kannatusta? Eikö se ole sitä mieltä, että käyttö, jossa tuotteiden valmistajien ja tuotteiden tukkumyyjien annettaisiin vapaasti käyttää anglosaksista järjestelmää kunhan he samalla noudattaisivat myös SI-järjestelmää koskevia vaatimuksia, ei syrjisi maahantuojia, ei aiheuttaisi ylimääräisiä kustannuksia yhtiöille, jotka eivät pidä järjestelmää kannattavana eikä uhkaisi sisämarkkinoiden yhtenäisyyttä? Olisiko komissio tällöin valmis Britannian hallituksen pyynnöstä avaamaan neuvottelut, joissa tarkistettaisiin direktiiviä, joka nykyisessä muodossaan pakottaa brittiläiset luopumaan vastoin tahtoaan järjestelmästä, joka suojelee heitä kuluttajina ja jonka kumoaminen vaikuttaa monien mielestä tarpeettomalta, byrokraattiselta ja kansalliset perinteet räikeästi sivuuttavalta toimenpiteeltä? Komission jäsenen Martin Bangemannin komission puolesta antama vastaus (5. maaliskuuta 1998) Metrijärjestelmä eli SI-järjestelmä (système international) on ainoa maailmanlaajuisesti tunnustettu mittajärjestelmä. Se kehitettiin teollisuuden, kaupan ja kuluttajien tarpeisiin tietojen selkeyttämiseksi ja useiden erilaisten järjestelmien käytöstä johtuvien kustannusten vähentämiseksi. Yhteisön tasolla on jo yli kahdenkymmenenviiden vuoden ajan vahvistettu toimenpiteitä, joilla englanninmittayksiköitä on poistettu astettain käytöstä. Toimenpiteillä on ollut Yhdistyneen kuningaskunnan täysi tuki. Itse asiassa Yhdistynyt kuningaskunta ilmaisi tukensa metrijärjestelmän käyttöönotolle jo vuonna 1965, ennen liittymistään yhteisöön. Yhteisön lainsäädännössä asetettu pitkä, edelleen jatkuva siirtymäkausi on osoituksena siitä hienovaraisuudesta, jolla aihetta käsiteltiin. Lisäksi lainsäädäntöön sisällytettiin erityissäännöksiä, joilla Yhdistyneelle kuningaskunnalle ja Irlannille sallittiin tietyt englanninmittojen sovellukset, kuten tynnyrioluen myynti pint-nestemitan perusteella tai nopeuden ja välimatkan ilmaiseminen liikennemerkeissä. Kyseiset jäsenvaltiot saavat itse päättää, milloin ne siirtyvät käyttämään näissäkin metrijärjestelmää. Mittayksikköjä koskevan jäsenvaltioiden lainsäädännön lähentämisestä annetun direktiivin 80/181/ETY muuttamisesta 27. marraskuuta 1989 annetussa direktiivissä 89/617/ETY ((EYVL L 357, 7.12.1989. )) säädetään kymmenen vuoden lisäjaksosta, jonka aikana sallitaan SI-yksiköiden yhteydessä käytettävät muut mittayksiköt. Lisäjakso päättyy 31. joulukuuta 1999. Direktiiviä muutettaessa otaksuttiin, että vuoteen 2000 mennessä koko Eurooppa olisi hyväksynyt yhden ainoan mittajärjestelmän. Toisaalta myös ajateltiin, että hyvin pitkä jakso, jonka aikana käytössä on kaksi mittajärjestelmää, ehkäisisi lopullista siirtymistä yhteen ainoaan mittajärjestelmään. Komissio aikoo joka tapauksessa tarkastella uudelleen metrijärjestelmän käyttöönoton takarajaan liittyviä kysymyksiä sisämarkkinoiden toteuttamisen ja maailmankaupan kehityksen kannalta.